Charlotte Sahl-Madsen (KF), 2010-05-25:
Som nævnt indledningsvis er det glædeligt, at der er stor politisk interesse for og opbakning til digitaliseringen af den offentlige sektor.
En øget digitalisering er dels en stor fordel for borgerne, idet de vil få en meget mere fleksibel service, og vel at mærke ofte på tidspunkter, der passer dem bedst, dels en betydelig fordel for samfundet, idet en øget digitalisering jo også medfører betydelige økonomiske besparelser.
Nogle af de kommentarer og overvejelser, debatten har bragt, har været nogle refleksioner over højhastighedsrapporten, og der vil jeg gerne sige, at jeg bestemt også finder, at det er et meget vægtigt fundament for debatten om øget digitalisering i Danmark.
Jeg synes, det er en meget interessant rapport, og der er ingen tvivl om, at den danner stor inspiration for regeringens digitale strategi.
Der har været nogle refleksioner om implementeringen af større it-projekter, og der har vi jo netop i regeringen taget initiativ til at prøve at samle erfaringsgrundlaget, når vi driver større projekter, ved simpelt hen at lave sådan et team af projektledere, der kan dele viden på tværs, så vi fremadrettet skulle blive endnu dygtigere til at løse de opgaver.
Så er jeg meget enig i de kommentarer, der er kommet fra forskellige af ordførerne, om vigtigheden af, at alle borgere og alle medarbejdere i det offentlige kan se fordelen ved digitalisering.
Her tror jeg vi har en vigtig opgave at løse.
Der har været nogle refleksioner om kompetenceopbygning, og der kan jeg kun gentage, at det er ganske korrekt, at der både i folkeskolen og på universiteterne arbejdes meget med at fremme danskernes it-kompetencer.
Vi har et netværk af mange af de her partnere, vi har tilknyttet ministeriet, og det er et overordentlig inspirerende og vigtigt arbejde, de har gang i.
Til refleksionerne om tilgængelighed vil jeg bare sige, at her må vi alle sammen simpelt hen kunne gøre det bedre.
Altså, der er virkelig behov for, at alle øger indsatsen.
Der har været nogle kommentarer om sikkerhed på nettet, og som det er nævnt af både finansministeren og mig, vil sikkerhed også indgå i den fremtidige strategi.
Og der vil jeg lige nævne, at Videnskabsministeriets Rådet for it-sikkerhed jo altså også gør et betydeligt forberedende arbejde her.
Til refleksionerne om åbne standarder vil jeg sige, at jeg synes, det er rigtig godt, at vi som politikere i vores fælles konklusionspapir har fastsat kravene til åbne standarder.
Og så tror jeg altså, at den mest seriøse model er, at vi, som vi jo også har aftalt, overlader til ekspertudvalget at lave den mere tekniske vurdering.
Vi kan have en stor interesse i, at f.eks. vores universiteter benytter cloud computing, og der er nogle forskellige barrierer og usikkerheder, bl.a. om de juridiske elementer.
I stedet for at det enkelte universitet skal prøve at overkomme dem, vil Videnskabsministeriet sammen med bl.a. IT-Universitetet prøve at finde ud af, hvilke løsninger der kan være, så vi kan dele den indsigt og de løsninger med alle universiteterne efterfølgende.
Det tror jeg faktisk er en god model for at prøve at arbejde med implementeringen af nogle af de nye teknologier.
Så vil jeg gerne takke for debatten i dag.
Jeg er sikker på og ønsker bestemt også, at debatten fortsætter.
Jeg synes, det politiske engagement, der er lagt for dagen i dag, er afgørende at fastholde.
Sådan kort opsamlet har jeg noteret mig, at vi alle ønsker at fremme digitaliseringen, at vi alle har en interesse i at gøre de offentlige services endnu mere tilgængelige – og jeg har heller ikke hørt nogen tale imod de besparelser, en øget digitalisering vil medføre, tværtimod.
Helt den samme enighed synes jeg måske ikke jeg kan spore, når det drejer sig om vurderingen af danskernes it-kompetencer.
Men jeg er glad for at konstatere, at vi alle vil øge indsatsen for at fremme disse kompetencer.
Som vi hørte finansministeren sige indledningsvis, er næste skridt, at regeringen efter sommerferien igangsætter arbejdet med den nye strategi for digitaliseringen af det offentlige.
Men lad os endelig holde fast i debatten.